google/wiki40b huggingface dataset:
Αετομηλίτσα Ιωαννίνων

Ιστορία

Η Αετομηλίτσα, παλιό κεφαλοχώρι, είχε γνωρίσει άνθιση τον 18ο, τον 19ο και τις αρχές του 20ου αιώνα. Οικονομικά αυτοδύναμο εκείνη την εποχή είχε γύρω στα 40.000 αιγοπρόβατα, ενώ οι αγωγιάτες και οι έμποροι του χωριού έφταναν μέχρι τον Αυλώνα της Βορείου Ηπείρου ή τη Νιγρίτα των Σερρών και διακινούσαν προς τα εκεί τα προϊόντα τους.
Μεγάλες όμως ήταν και οι δοκιμασίες που γνώρισε το Ντένισκο ακόμη και μετά την απελευθέρωση της Μακεδονίας από τους Τούρκους. Αξίζει να σημειωθεί ότι σύμφωνα με ιστορικές πηγές οι Οθωμανοί δεν μπόρεσαν ποτέ να εισέλθουν στην Αετομηλίτσα, καθώς οι Αετομηλιτσιώτες διατηρούσαν δικό τους εκπαιδευμένο στρατό. Επίσης αξίζει να αναφερθεί πως όντας Μακεδόνες στην καταγωγή, έλαβαν μέρος στον Μακεδονικό αγώνα κατά των Κομιτατζήδων γι΄αυτό και σήμερα συναντάμε Αετομηλιτσιώτες στο Μοναστήρι (σημερινά Μπίτολα των Σκοπίων), στην περιοχή της Φλώρινας, στις Σέρρες, στην Έδεσσα, τα Γιαννιτσά, την Βέροια καθώς και σε πολλές άλλες πόλεις της περιφέρειας της Μακεδονίας. Οι Αετομηλιτσιώτες μετά τον Μακεδονικό αγώνα εγκαταστάθηκαν σε περιοχές και πόλεις όπου οι πρόγονοί τους πολέμησαν για την Απελευθέρωση της Μακεδονίας.
Πρωταγωνίστησε κατά την εποχή του 1930 στην εξόντωση των κλεφτών που λυμαίνονταν την περιοχή. Αργότερα, χτυπήθηκε από τον Ελληνοϊταλικό Πόλεμο, αλλά κυριολεκτικά διαλύθηκε με τον εμφύλιο πόλεμο.
Πραγματοποιήθηκαν σφοδρές μάχες, αφού στο χωριό υπήρχε η Κυβέρνηση του βουνού και το αρχηγείο του δημοκρατικού στρατού, υπό τον Μάρκο Βαφειάδη. Οχυρά (πυροβολεία) και οι θέσεις των εγκαταστάσεων (Νοσοκομεία, πεδία βολής, μονοπάτια κλπ.) διασώζονται ακόμη και σήμερα.
Μετά το 1950, οι Αετομηλιτσιώτες βρέθηκαν διασκορπισμένοι σε όλα τα κράτη, κυρίως δε της Ανατολικής Ευρώπης, απ’ όπου και άρχισαν να επιστρέφουν πολύ αργότερα. Παράλληλα, το χωριό επηρεάστηκε αρνητικά και από το φαινόμενο της αστυφιλίας, με αποτέλεσμα να κινδυνεύσει από ερήμωση μέχρι και τη δεκαετία του '70. Εκείνη την εποχή αριθμούσε 70 σπίτια, αφού δεν έμεινε τίποτα απ’ τα παλιά αρχοντικά ενώ στα 50.000 στρέμματα λιβαδιών έχουν μείνει κάπου 8-10 χιλιάδες αιγοπρόβατα.
Οι Αετομηλιτσιώτες σήμερα είναι διασκορπισμένοι σε όλη την Ελλάδα. Με την ίδρυση συλλόγων στη Θεσσαλονίκη και στη Λάρισα και κυρίως χάρη στην αγάπη των Αετομηλιτσιωτών το χωριό ξαναζωντάνεψε, με αποτέλεσμα να αριθμεί σήμερα εκατοντάδες σπίτια και οικογένειες. Επίσης, η κτηνοτροφία βρίσκεται σε συνεχή άνοδο, με παραγωγή ντόπιων προϊόντων της Αετομηλίτσας, όπως τυριά (με πρώτο το μανούρι), κρέατα, και τσάι του βουνού. Οι Αετομηλιτσιώτες είναι περήφανοι για την Μακεδονική καταγωγή τους, όπως υπερήφανοι είναι που προσέφεραν πολλά στην μητέρα Ελλάς. Άλλωστε η σωματική τους διάπλαση και κυρίως το ύψος των κατοίκων του χωριού, που στην συντριπτική τους πλειοψηφία είναι αρκετά ψηλοί μαρτυρούν την καταγωγή τους.
Οι Αετομηλιτσιώτες επιστρέφουν πλέον έστω και σαν παραθεριστές στον τόπο τους και κάθε καλοκαίρι.
Αντρέι Βάιντα

Βιογραφία

Γεννήθηκε το 1926 στο Σουβάλκι της Πολωνίας. Σπούδασε ζωγραφική στην Ακαδημία Καλών Τεχνών της Κρακοβίας και σκηνοθεσία στην Σχολή Κινηματογράφου του Λοτζ. Τη δεκαετία του 1950 ξεκίνησε να γυρίζει ταινίες και ντοκιμαντέρ.
Το έργο του αναγνωρίστηκε παγκοσμίως και έλαβε πολλά βραβεία. Στο φεστιβάλ των Καννών το 1957 κέρδισε το Ειδικό Βραβείο της Επιτροπής για το Κανάλ και το 1978 το FIPRESCI για το Άνθρωπος από μάρμαρο. Το 1958 έλαβε το FIPRESCI στο φεστιβάλ της Βενετίας για το Στάχτες και διαμάντια. Το 1981 κέρδισε τον Χρυσό Φοίνικα για το Ο άνθρωπος από σίδερο. To 1983 κέρδισε το Βραβείο BAFTA Καλύτερης Μη Αγγλόφωνης Ταινίας και το βραβείο Σεζάρ καλύτερου σκηνοθέτη για το Υπόθεση Δαντών. Το 2009 κέρδισε το FIPRESCI στα Βραβεία Ευρωπαϊκού Κινηματογράφου για το Γλυκιά έξαψη.
Το 1982 έλαβε το Τιμητικό Βραβείο Σεζάρ, το 1996 την Τιμητική Χρυσή Άρκτο, το 1998 τον Τιμητικό Χρυσό Λέοντα και το 2000 το Τιμητικό Όσκαρ για την προσφορά του στην Έβδομη Τέχνη.
Απεβίωσε το 2016 στη Βαρσοβία σε ηλικία 90 ετών.
Πρόδικος ο Κείος

Γενικά

Ήρθε στην Αθήνα ως πρεσβευτής από την Κέα και έγινε γνωστός ως ρήτορας και δάσκαλος. Όπως και ο Πρωταγόρας, είχε ως επάγγελμα την εκπαίδευση των μαθητών του για δημόσια αξιώματα, με ιδιαίτερη έμφαση στη σωστή χρήση της γλώσσας. Μερικοί από τους διαλόγους του Πλάτωνα εστιάζουν στη γλωσσική θεωρία του Προδίκου και στην εμμονή του για τη σωστή χρήση των ονομάτων. Σε μερικούς από τους Πλατωνικούς διαλόγους ο Σωκράτης εμφανίζεται ως φίλος και σύντροφος του Προδίκου.

Μυθολογικά θέματα

Στον Πρόδικο αποδίδεται η περίφημη αφήγηση για την εκλογή του Ηρακλή, που αποτελούσε μέρος του έργου του Ώραι και αναφέρεται στην εκλογή του Ηρακλή ανάμεσα στην Αρετή και την κακία που μας έχει παραδοθεί η σχετική αλληγορία μεταπλασμένη από τον Ξενοφώντα στα απομνημονεύματά του.

Φιλολογικό ύφος

Στις διαλέξεις του για το φιλολογικό ύφος, έδινε μεγάλη σημασία στη σωστή χρησιμοποίηση των λέξεων και στην ακριβή διάκριση ανάμεσα στα συνώνυμα, προλειαίνοντας έτσι τον δρόμο για τις διαλεκτικές συζητήσεις του Σωκράτη. Στους πλατωνικούς διαλόγους βρίσκουμε πολλά σχετικά παραδείγματα, όπως στον Πρωταγόρα, όπου ο Πρόδικος φέρεται να διακρίνει το «αμφισβητείν» από το «ερίζειν», το «ευφραίνεσθαι» από το «ήδεσθαι», το «βούλεσθαι» από το «επιθυμείν» ή στον Ευθύδημο όπου η επισήμανση δύο διαφορετικών σημασιών του ρήματος «μανθάνω» («κατανοών» αλλά και «αποκτώ νέα γνωστική πείρα») συνδέεται με τον Πρόδικο και τη διδασκαλία του για την «ονομάτων ορθότητα».
2363 Κεβριόνης

Φυσικά χαρακτηριστικά

Η μέση διάμετρος του Κεβριόνη εκτιμάται σε 81,8 χιλιόμετρα. O φασματικός τύπος του είναι D, ενώ το γεωμετρικό άλβεδό του είναι 0,0599. Ο Κεβριόνης περιστρέφεται γύρω από τον εαυτό του μία φορά κάθε 15 ως 25 ώρες περίπου.
Γεώργιος Ιωαννίδης (Κύπριος πολιτικός)

Βιογραφικά στοιχεία

Ο Γεώργιος Ιωαννίδης γεννήθηκε στην Πάφο το 1924. Ομιλούσε, πέρα από την ελληνική, την αγγλική γλώσσα. Σπούδασε εμπορικά, λογιστική και νομική. Εργάστηκε ως δικηγόρος και ως δημόσιος υπάλληλος.
Απεβίωσε το 1995.

Πολιτική διαδρομή

Εκλέχτηκε βουλευτής στις βουλευτικές εκλογές του 1960 στην Εκλογική Περιφέρεια Πάφου με το Πατριωτικό Μέτωπο για την περίοδο 1960-1970. Μετά τη διάλυση του Πατριωτικού Μετώπου το 1969 εντάχθηκε στην κοινοβουλευτική ομάδα του Ενιαίου Κόμματος.
Την 1 Ιουλίου 1970 διορίστηκε Υπουργός Δικαιοσύνης στην Κυβέρνηση Αρχιεπισκόπου Μακαρίου Γ΄, θέση στην οποία παρέμεινε έως τις 15 Ιουνίου 1972. Στις 16 Ιουνίου 1972 διορίστηκε Υπουργός Εσωτερικών και Υπουργός Άμυνας στην Κυβέρνηση Αρχιεπισκόπου Μακαρίου Γ΄, θέση στην οποία παρέμεινε έως τις 15 Ιουλίου 1974. Στις 15 Ιανουαρίου 1975 διορίστηκε Υπουργός Δικαιοσύνης στην Κυβέρνηση Αρχιεπισκόπου Μακαρίου Γ΄ και στην Κυβέρνηση Σπύρου Κυπριανού, θέση στην οποία παρέμεινε έως τις 8 Μαρτίου 1978. Στις 9 Μαρτίου 1978 διορίστηκε Υπουργός Προεδρίας στην Κυβέρνηση Σπύρου Κυπριανού, θέση στην οποία παρέμεινε έως τις 9 Σεπτεμβρίου 1980.
Ένγκελμπερτ Γ΄ του Λα Μαρκ

Βιογραφία

Ήταν ο πρωτότοκος γιος του Αδόλφου Β΄ κόμη του Λα Μαρκ και της Μαργαρίτας, κόρης του Ντήτριχ Η΄ κόμη της Κλέβης.
Το 1347 διαδέχθηκε τον πατέρα του και κυβερνούσε με έδρα τον πύργο του Μπλάνκενσταϊν. Στην εποχή του ήταν η κυρίαρχη μορφή στη Βεστφαλία. Ήταν αποτελεσματικός και επιτυχής, αλλά αν και αγωνιζόταν για έτη, δεν μπόρεσε να καταλάβει το Άρνσμπερκ.
Το 1391 απεβίωσε από επιδημία και τον διαδέχθηκε ο αδελφός του Αδόλφος Γ΄ αρχιεπίσκοπος της Κολωνίας.
Γονέας

Γονέας ή γονιός λέγεται ο πατέρας ή η μητέρα, κάποιος που γεννά, τίκτει, ή ανατρέφει και μεγαλώνει ένα τέκνο. Οι διάφοροι ρόλοι των γονέων διαφέρουν ανάλογα με την ηλικία και είναι ιδιαίτερα πολύπλοκοι στις διάφορες ανθρώπινες κουλτούρες.
Μάριος Βάρβογλης

Βιογραφικά στοιχεία

Γεννήθηκε στις Βρυξέλλες του Βελγίου και ήταν γιος του Νικολάου Βάρβογλη, αξιωματικού του στρατού. Από την πλευρά του πατέρα του καταγόταν από παλαιά οικογένεια της Τρίπολης και ήταν ανηψιός του πολιτικού Φίλιππου Βάρβογλη, εγγονός του πολιτικού Παναγιώτη Βάρβογλη και δισέγγονος του αγωνιστή του 1821 Γεωργίου Βάρβογλη. Μεγάλωσε στην Αθήνα.
Σπούδασε μουσική στο Ωδείο του Παρισιού και την Σκόλα Καντόρουμ (Schola Cantorum de Paris) της ίδιας πόλης με τους Λερού (Leroux), Ζορζ Κοσάντ (Georges Caussade), Βενσάν ντ'Ιντί (Vincent d'Indy) και άλλους. Παρέμεινε στο Μονπαρνάς (Montparnasse) του Παρισιού μέχρι το 1922 και διατήρησε στενές σχέσεις με κύκλους καλλιτεχνών που συμπεριλάμβαναν τους Αλφρέντο Καζέλα (Alfredo Casella), Μωρίς Ραβέλ (Maurice Ravel), Εντγκάρ Βαρέζ και τον Αμεντέο Μοντιλιάνι (Amedeo Modigliani) ο τελευταίος πίνακας του οποίου ήταν το πορτρέτο του Βάρβογλη.
Μετά το 1920, δίδαξε στο Ωδείο Αθηνών και ενεργοποιήθηκε στο χώρο της μουσικής κριτικής και σύνθεσης. Καταδιώχθηκε κατά την διάρκεια του καθεστώτος της 4ης Αυγούστου στην Ελλάδα για τις πολιτικές πεποιθήσεις του, και μετά τον Β΄ Παγκόσμιο Πόλεμο φυλακίστηκε σε Βρετανικό στρατόπεδο συγκέντρωσης. 
Απεβίωσε στην Αθήνα το 1967 και ενταφιάστηκε στο κοιμητήριο Δήμου Ζωγράφου. Ήταν παντρεμένος και είχε αποκτήσει δύο παιδιά.
Κάστρο Βοιωτίας

Ιστορικά στοιχεία

Το Κάστρο υπήρξε κοινότητα στο διάστημα 1912-1998. Στην κοινότητα ανήκε επίσης και ο μικρός αγροτικός οικισμός Στροβίκι. Με την εφαρμογή του προγράμματος Καποδίστριας, το Κάστρο εντάχθηκε στον δήμο Ακραιφνίας ενώ με την εφαρμογή του προγράμματος Καλλικράτης εντάχθηκε στον δήμο Ορχομενού.
Alpha 96.5

Ιστορία

Ο σταθμός ξεκίνησε να εκπέμπει στα μέσα του 1989 ως Ράδιο Κρόνος με έδρα και στούντιο στην Καλαμαριά. Στα μέσα του 2001, ξεκίνησε συνεργασία με τον τότε Alpha News 98.7 των Αθηνών, και μετονομάστηκε σε Alpha News Θεσσαλονίκης με μεταφορά της έδρας και των στούντιο στο κέντρο της Θεσσαλονίκης ενώ στα μέσα του επόμενου έτους μετονομάστηκε σε Alpha Polis Θεσσαλονίκης λόγω της αξιοποίησης των περιφερειακών καναλιών Polis TV στην Αθήνα και Cosmos TV στη Θεσσαλονίκη τα οποία εξαγοράστηκαν ένα χρόνο πριν από τον όμιλο Τσοτσορού.
Στα μέσα του 2003 παίρνει το σημερινό του όνομα (Alpha 96.5) ενώ δύο χρόνια μετά σταματάει (προσωρινά) η συνεργασία με τον μετέπειτα Alpha 98,9 και μετονομάζεται σε Παλμός 96.5 με δικό του τοπικό πρόγραμμα μεταδίδοντας Ελληνικά έντεχνα και λαϊκά τραγούδια. Ωστόσο, το καλοκαίρι του 2011 ξεκινάει να αναμεταδίδει και πάλι αρχικά ένα αρκετά μικρό μέρος του προγράμματος του Αθηναϊκού σταθμού.
Στις 30 Σεπτεμβρίου του 2013 παίρνει πίσω το παλιό του όνομα (Alpha Radio 96.5) και συνεχίζει μέχρι σήμερα. Ο Alpha 96.5 μεταδίδει το δικό του πρόγραμμα, αλλά αναμεταδίδει και μέρος του προγράμματος του ομώνυμου Αθηναϊκού σταθμού.

Ιδιοκτησία

Ο σταθμός άλλαξε αρκετές φορές ιδιοκτησία στην ιστορία του. Μέχρι στιγμής, ο φορέας που διαχειρίζεται τον Alpha 96.5
είναι η Alpha Ραδιοφωνική Κρόνος Ανώνυμη Εταιρεία η οποία συστάθηκε στις 27 Μαρτίου 2001 με το διακριτικό τίτλο Alpha News Θεσσαλονίκης και αποτελεί μετατροπή της Ραδιοτηλεοπτική Ο.Ε. Στα μέσα του 2002 ο διακριτικός τίτλος του φορέα μεταβάλλεται σε Alpha Polis Θεσσαλονίκης και μετέπειτα στις αρχές του 2003, σε Alpha Θεσσαλονίκη 96.5. Δύο χρόνια μετά, μεταβάλλεται πάλι ο διακριτικός τίτλος σε Παλμός 96.5 ενώ από τα μέσα του 2008 η κυπριακή εταιρεία Alpha Media Group Limited με έδρα τη Λευκωσία κατείχε το πλειοψηφικό πακέτο των μετοχών του ραδιοφωνικού σταθμού το οποίο πούλησε ένα χρόνο μετά, στην επίσης κυπριακή (και με έδρα τη Λευκωσία) Sixomen Limited. Τη διετία 2009-2010 ο Δημήτρης Κοντομηνάς διετέλεσε πρόεδρος του σταθμού ενώ στα τέλη του 2013 ο διακριτικός τίτλος του φορέα ξαναμεταβάλλεται στο σημερινό σε Alpha 96.5. Ο σταθμός λειτουργεί με την 153/14.12.2004 βεβαίωση λειτουργίας από το ΕΣΡ και εκπέμπει στην ευρύτερη περιοχή της Κεντρικής Μακεδονίας από το κέντρο εκπομπής του Χορτιάτη. Από τις 30 Οκτωβρίου 2018, τον σταθμό ελέγχει η Seilla Enterprises Limited (κυπριακή θυγατρική εταιρεία της Motor Oil συμφερόντων ομίλου Βαρδινογιάννη με έδρα την Λευκωσία).
Φουντουκιά

Χαρακτηριστικά

Οι φουντουκιές είναι αυτοφυείς και άγριες ή καλλιεργούνται, για τους νόστιμους καρπούς τους τα φουντούκια. Το φουντούκι έχει στρογγυλό σχήμα με γωνίες και φέρει περίβλημα το οποίο βγαίνει εύκολα και σκληρό περικάρπιο.
Η φουντουκιά είναι ανθεκτική σε χαμηλές θερμοκρασίες, ιδιαίτερα οι θαμνώδεις ποικιλίες. Αναπτύσσεται σχετικά γρήγορα και προτιμά τα υγρά και δροσερά μέρη. Οι ανοιξιάτικοι παγετοί μπορούν να βλάψουν τα άνθη της. Στο έδαφος δεν έχει ιδιαίτερες προτιμήσεις, ευδοκιμεί σε όλους τους τύπους εδαφών. Η συγκομιδή γίνεται όταν τα φουντούκια παίρνουν χρώμα καστανό.
Στη συνέχεια αφαιρούνται τα περιβλήματα τους και τοποθετούνται σε ειδικούς κλιβάνους για να ξηραθούν. Έπειτα, διοχετεύονται σε ειδικά μηχανήματα για το σπάσιμο του κελύφους, τους σπαστήρες φουντουκιών.

Οι καρποί

Τα φουντούκια είναι θρεπτικά, πλούσια σε πρωτεΐνες και ανόργανα στοιχεία. Τρώγονται κυρίως ψημένα και είναι από τους πολύ καλούς ξηρούς καρπούς. Χρησιμοποιούνται στη σοκολατοβιομηχανία, στη ζαχαροπλαστική και στην αρτοποιία όπου αλέθονται μαζί με σιτάρι για την παραγωγή ψωμιού.

Ετυμολογία

Το όνομα «κόρυλος» ετυμολογείται από την αρχαία ελληνική λέξη κόρυς (περικεφαλαία), καθώς ο καρπός του φουντουκιού όταν είναι φρέσκος περιβάλλεται από φλοιώδες περίβλημα κάνοντάς το να μοιάζει με στρατιωτικό κράνος. Η φουντουκιά καλλιεργείτο στον Πόντο από τα αρχαία χρόνια και ονομαζόταν Ποντικόν κάρυον δηλαδή «καρύδι του Πόντου». Η λέξη «φουντούκι» προέκυψε από παράφραση αρχικά στα Αραβικά της λέξης Ποντικόν. η οποία πέρασε στα Τουρκικά ως fındık (Τουρκική προφορά: [fɯnˈdɯk], «φουντούκ»), και τελικά επέστρεψε στα Νέα Ελληνικά ως «φουντούκ-ι», και έχει ενσωματωθεί στο ελληνικό λεξιλόγιο από τον καιρό της τουρκοκρατίας.
Φίλιππος του Λίχτενσταϊν

Βιογραφία

Ο Φίλιππος-Έρασμος είναι ο δευτερότοκος γιος του Φραγκίσκου-Ιωσήφ Β΄ πρίγκιπα του Λίχτενσταϊν και της Γεωργίνας, κόρης του Φερδινάνδου-Μαρία κόμη του Βίλτσεκ.
Σπούδασε ιστορία και κοινωνιολογία στο Πανεπιστήμιο της Βόννης και της Βασιλείας. Από το 1981 ήταν μέλος της διοίκησης της Liechtenstein Global Trust (LGT), της μεγαλύτερης οικογενειακής ιδιωτικής τράπεζας. Από το 2001 έγινε πρόεδρος του οργανισμού αυτού.
Χελωνίτης κόλπος

Ο Χελωνίτης κόλπος, ο αρχαίος Χελωνάτα, είναι κόλπος στα δυτικά της Πελοποννήσου στα παράλια της Ηλείας. Οριοθετείται μεταξύ του ακρωτηρίου Χελωνίτης και τη χερσόνησο της Κυλλήνης και είναι ένας από τους τρεις κόλπους του νομού.
Το όνομα του που το έχει από την αρχαιότητα το οφείλει στο σχήμα του που μοιάζει με χελώνα. Στον κόλπο εκβάλει ο Πηνείος που σχηματίζει μεγάλο δέλτα.
Λεκάνη Καβάλας

Πολιτιστικές εκδηλώσεις

Απο το 1992 αναπτύσσει μεγάλη δραστηριότητα ο πολιτιστικός σύλλογος Λεκάνης "Οι Ρίζες", που καθιερώνει την "Γιορτή της Πατάτας". Η γιορτή γίνεται πάντα την πρώτη Κυριακή του Σεπτέμβρη με μεγάλη επιτυχία. Η εκδήλωση αρχίζει νωρίς το πρωί και τελειώνει αργά το απόγευμα. Προσφέρονται στους επισκέπτες παραδοσιακά φαγητά με κύριο συστατικό την πατάτα, ενώ παράλληλα χορευτικά συγκροτήματα παραδοσιακών χορών προσφέρουν ψυχαγωγία στον προαύλιο χώρο του δημοτικού σχολείου.
Σούπερ Καπ Ερασιτεχνών ποδοσφαίρου Ελλάδος

Νικήτριες

Στις τρεις διοργανώσεις που έχουν διεξαχθεί τα κύπελλα μοιράστηκαν το 2014 η κυπελλούχος Γ΄ Εθνικής ΑΕ Λάρισα και το 2015 ο κυπελλούχος Ερασιτεχνών Νέστος Χρυσούπολης και το 2017 ο κυπελλούχος Ερασιτεχνών Ηρόδοτος Αλικαρνασσού.
Βερενίκη της Χίου

Βιογραφία

Το 86 πΧ ο Μιθριδάτης ΣΤ΄ του Πόντου διέταξε έναν στρατηγό του να εκτοπίσει τους κατοίκους της πόλης της Χίου, πρωτεύουσας τού νησιού. Μοίρασε τη γη σε Πόντιους εποίκους, που εγκατάστησε εκεί.
Κάποια στιγμή συνάντησε τη Βερενίκη, που ήταν από την πόλη της Χίου. Την έκανε αρχικά ερωμένη του και μετά τρίτη σύζυγό του. Λίγα είναι γνωστά για τη σχέση τους. Υπάρχει η πιθανότητα ο βασιλιάς να μετονόμασε την πόλη της Χίου σε Βερενίκεια προς τιμήν της. Η πόλη έφερε το όνομα της Βερενίκης, ώσπου οι Ρωμαίοι προσάρτησαν τη νήσο το 85 πΧ.
Περί το 72/71 πΧ ο Πλούταρχος αναφέρει, ότι ο Μιθριδάτης ΣΤ΄ πρόσταξε στα μέλη της οικογένειάς του να αυτοκτονήσουν για να μην αιχμαλωτιστούν από τον Ρωμαίο ύπατο Λ. Λ. Λούκουλλο, που ερχόταν κατόπιν του. Η Βερενίκη αποφάσισε να δηλητηριαστεί· η μητέρα της, που ήταν δίπλα της, ζήτησε να το μοιραστούν. Το δηλητήριο σκότωσε τη μητέρα της, που ήταν γηραιότερη, όχι όμως τη Βερενίκη, έτσι στραγγαλίστηκε από έναν φρουρό τού ανακτόρου.

Οικογένεια

Παντρεύτηκε τον Μιθριδάτη ΣΤ΄ τού Πόντου ως η 3η σύζυγός του. Δεν αναφέρονται τέκνα.
Γενεάτες

Οι Γενεάτες ήταν αρχαίο ελληνικό φύλο της Πελαγονίας. Η ύπαρξή τους είναι γνωστή μόνο από επιγραφικές μαρτυρίες.
Κατά τη βασιλεία του Ρωμαίου αυτοκράτορα Τραϊανού, ο τιμητής της επαρχίας της Μακεδονίας, Δέκιμος Τερέντιος Γεντιανός, παρενέβη για τον καθορισμό των συνόρων μεταξύ των Γενεατών και μίας άλλης πελαγονικής κοινότητας.
Έρνεστ Τόμπσον Σέτον

Βιογραφία

Ο Έρνεστ Τόμπσον Σέτον γεννήθηκε στις 14 Αυγούστου 1860 στο Σάουθ Σιλντς της Αγγλίας. Όμως μεγάλωσε και σπούδασε στον Καναδά. Όταν ήταν νέος κατέφευγε συχνά στο δάσος για να ζωγραφίσει και να μελετήσει τα ζώα ως μέσο για να αποφύγει τον βάναυσο πατέρα του. Παρακολούθησε τη Σχολή Καλών Τεχνών στο Οντάριο και αργότερα μπήκε στη Βασιλική Ακαδημία του Λονδίνου, στην Αγγλία ενώ σπούδασε και στο Παρίσι.
Τα επόμενα χρόνια ο Σέτον εργάστηκε ως φυσιοδίφης στις Η.Π.Α. Το 1893 μετακόμισε στη Νέα Υόρκη και μετά από πέντε χρόνια έγινε διάσημος με την έκδοση του βιβλίου του "Τα Αγρίμια Που Γνώρισα". Σύντομα ακολούθησαν και άλλα έργα του, που όλα διηγούνται ιστορίες άγριων ζώων.
Ο Σέτον πίστευε πως κάθε αγόρι έπρεπε να γνωρίζει κάτι για τη ζωή της υπαίθρου ώστε να είναι ένας ευτυχισμένος άνθρωπος και ένας καλός και χρήσιμος πολίτης. Το 1906 συναντήθηκε με τον ιδρυτή του προσκοπισμού, τον Ρόμπερτ Μπέηντεν-Πάουελ και αντάλλαξαν ιδέες. Έτσι, το 1910, ο Σέτον βοήθησε στη διοργάνωση των προσκόπων των Η.Π.Α. και επί έξι συνεχή χρόνια ήταν αρχηγός τους. Προηγουμένως είχε μάθει στους Ινδιάνους πώς να προστατεύουν τα δάση.
Τα επόμενα χρόνια ο Σέτον έγραψε αρκετά έργα, πάντα με θέμα τα ζώα και τη φύση, αλλά και πολλά βιβλιαράκια για τον προσκοπισμό και τη δασονομία. Το 1931 έγινε Αμερικανός υπήκοος. Πέθανε στις 23 Οκτωβρίου 1946 στο Νέο Μεξικό όπου είχε αφοσιωθεί τα τελευταία του χρόνια στη μελέτη των ινδιάνικων έθιμων.
Arisen My Senses

Ιστορικό

Σε συνέντευξή της για την προώθηση του άλμπουμ στο Fact Magazine, η Μπιορκ δήλωσε πως το "Arisen My Senses" ήταν το πρώτο τραγούδι που έγραψε με τον Arca για το Utopia. Χρησιμοποίησε ένα σύντομο απόσπασμα από το τραγούδι του δεύτερου, "Little Now A Lot" από το mixtape του Baron Foyel.

Κυκλοφορία

Αν και στα τέλη του 2017 έκανε πρεμιέρα το μουσικό βίντεο του "Arisen My Senses", ωστόσο αυτό δεν κυκλοφόρησε σαν σινγκλ, μέχρι τον επερχόμενο Μάρτιο. Στις 21 Μαρτίου 2018 κυκλοφόρησε ψηφιακά ένα EP με τρία ρεμίξ του τραγουδιού. Περιελάμβανε τις εκδοχές του τραγουδιού από τον IDM μουσικό Lanark Artefax, τον παραγωγό ηλεκτρονικής μουσικής Jlin και την μουσικό και τραγουδίστρια Kelly Lee Owens. Την ίδια μέρα ξεκίνησαν οι προπαραγγελίες για τη φυσική του εκδοχή, ένα 12" βινύλιο σε "slug genitalia" (γεννητικών οργάνων γυμνοσάλιαγκα) χρώμα. Θα κυκλοφορήσει στις 25 Μαΐου 2018, δύο μέρες πριν η Μπιορκ ξεκινήσει το Utopia Tour στο All Points East του Λονδίνου.

Μουσικό Βίντεο

Το "Arisen My Senses" ήταν το τέταρτο τραγούδι του Utopia, για το οποίο κυκλοφόρησε μουσικό βίντεο. Παρουσιάζει την αναγέννηση της Μπιορκ, δείχνοντάς τη "να ξεπροβάλλει από μια μήτρα, πριν εισέλθει σε ένα φανταστικό κόσμο ως ένα εκρηκτικό και φτερωτό πλάσμα". Για τη δημιουργία του βίντεο συνεργάστηκε με τον Jesse Kanda, με τον οποίο είχε συνεργαστεί ξανά το 2015, για το εικονικής πραγματικότητας βίντεο του "Mouth Mantra", αλλά και με τον Arca. Οι φιγούρες του βίντεο κατασκευάστηκαν από τον Tristan, γιο του καλλιτέχνη οπτικών εφε John Schoonraad. Ο ίδιος είχε βοηθήσει τον πατέρα του για το καλούπι της Μπιορκ στο μουσικό βίντεο του "Hunter", που αργότερα επαναχρησιμοποιήθηκε στο "All is Full of Love". Το βίντεο έκανε πρεμιέρα στο WeTransfer, στις 18 Δεκεμβρίου 2017, τρεις μήνες πριν την κυκλοφορία του ως σινγκλ. Το Paste Magazine το χαρακτήρισε ως "το πιο καυτό βίντεό της μέχρι σήμερα", αλλά η εμφάνιση του Arca στο βίντεο προκάλεσε αρνητικές κριτικές από τους θαυμαστές της.

Χρήσιμοι σύνδεσμοι

WeTransfer presents: 'Arisen My Senses' a video by Bjork and Jesse Kanda
2972 Νίιλο

Φυσικά χαρακτηριστικά

Τα φυσικά χαρακτηριστικά του Νίιλο είναι άγνωστα.
Συμπληρωματικό νόμισμα

Το συμπληρωματικό νόμισμα είναι το ανταλλακτικό μέσο που προκύπτει μετά από συμφωνία στο πλαίσιο μιας κοινότητας, η οποία αποδέχεται το συγκεκριμένο μέσο πληρωμής εκτός από το επίσημο χρήμα ως μέσο ανταλλαγής.

Σκοπός και γένεση

Ένα πρόσθετο νόμισμα μπορεί να είναι ένα προϊόν, μια υπηρεσία, ή ένα με χρήματα ισοδύναμο πιστωτικό χρεόγραφο. Ο σκοπός μιας τέτοιας συμφωνίας είναι να αντισταθμίσει τις υπάρχουσες κοινωνικές, οικονομικές και οικολογικές ανισορροπίες.

Ιαπωνία

Στην παραδοσιακή ιαπωνική αίσθηση τιμής, ανταμείβονται οι ξένες βοήθειες. Έτσι, αναπτύχθηκαν τοπικά δίκτυα σε μη κερδοσκοπική βάση. Υπηρεσίες κοινωνικής φροντίδας, είτε καταβάλλονται σε Γιέν, ή πιστώνονται σε λογαριασμό. Επίσης το χρηματικό ποσό του τοκομεριδίου μπορεί να μεταφερθεί σε άλλους.

Νότια Αφρική

H κοινότητα Orania από το 2005 δημοσιεύει το Συμπληρωματικό νόμισμα Ora. Αυτό δεσμεύεται στο Ραντ Νότιας Αφρικής σε αναλογία 1: 1, αλλά εγγυάται στους χρήστες μια έκπτωση σε όλα τα αγαθά που αγοράζονται στην Orania. Το Ora αναγνωρίζεται μόνο στην Orania ως μέσον πληρωμής.
Εκτός Ορίων

Περίληψη

Ο Τσεβ Τσίλιος, ένας επαγγελματίας εκτελεστής, ξυπνά μετά την ολοκλήρωση μιας αποστολής έχοντας παραισθήσεις και αισθανόμενος αδιαθεσία. Ένα DVD του αποκαλύπτει ότι ένας αντίπαλος εκτελεστής του έχει κάνει ένεση με ένα δηλητήριο που του αφήνει περιθώριο μιας ώρας για να ζήσει. Σύντομα ανακαλύπτει ότι ο μόνος τρόπος να επιβραδύνει τη δράση του δηλητηρίου είναι η αδρεναλίνη. Στον ελάχιστο χρόνο που του απομένει θα προσπαθήσει να εκδικηθεί τους εχθρούς του, ενώ παράλληλα επιδίδεται σε έναν αγώνα δρόμου μέσα στο Λος Άντζελες προκειμένου να βρει και να αποχαιρετήσει την κοπέλα του, Ηβ.

Στα ταμεία

Την πρώτη μέρα προβολής η ταινία απέφερε 3,3 εκατομμύρια δολάρια.Το πρώτο Σαββατοκύριακο έκανε 13 εκατομμύρια δολάρια και τερμάτισε δεύτερη επί του συνόλου των ταινιών που παίζονταν. Μέχρι και τις 25 Σεπτεμβρίου 2006, το Crank είχε αποφέρει 26.756.144 δολάρια στις Η.Π.Α και άλλα 3.301.348 δολάρια διεθνώς (σύνολο: 30.057.492) υπερκαλύπτοντας έτσι εύκολα τα 12 εκατομμύρια δολάρια του προυπολογισμού της ταινίας.
Εριχθόνιος

Καταγωγή

Υπάρχουν δύο εκδοχές για την καταγωγή του Εριχθόνιου. Η πρώτη τον θέλει γιο του θεού Ηφαίστου και της Ατθίδος, κόρης του βασιλιά της Αθήνας Κραναού, από την οποία πήρε το όνομα της η Αττική. Η δεύτερη εκδοχή του μύθου αναφέρει ως γονέα του τον Ήφαιστο, του οποίου το σπέρμα δέχτηκε η γη στην θέα της νεογέννητης Αθηνάς. 
Σύμφωνα με το μύθο ο Εριχθόνιος γεννήθηκε ως φίδι. Η Αθηνά τον έκλεισε σε ένα καλάθι και το εμπιστεύτηκε στις τρεις κόρες του Κέκροπα, Έρση, Πάνδροσο και Άγραυλος , με την εντολή να μην το ανοίξουν. Μόνο η Πάνδροσος υπάκουσε όμως τη θεά. Όταν οι άλλες δύο κοπέλες άνοιξαν το καλάθι αντίκρισαν ένα μωρό τυλιγμένο με δύο φίδια. Ο τρόμος τους ήταν τέτοιος που έπεσαν από τον βράχο της Ακρόπολης. Κατά μια άλλη εκδοχή όταν οι κόρες του Κέκροπα άνοιξαν το καλάθι είδαν μόνο το φίδι, και αφού έπεσαν από την Ακρόπολη, το φίδι κρύφτηκε στην ασπίδα της Αθηνάς. Η θεά τον μεταμόρφωσε σε άνθρωπο, τον μεγάλωσε και τον δίδαξε πρώτο να ιππεύει άμαξα με τέσσερα άλογα. Σύμφωνα πάλι με τον Απολλόδωρο, ο Εριχθόνιος ήταν παιδί που είχε ως φρουρό ένα φίδι.

Η Δυναστεία του Εριχθόνιου

Ο Εριχθόνιος παντρεύτηκε τη νύμφη Πασιθέα και απέκτησαν ένα γιό, τον Πανδίονα. Ο Πανδίονας ο Α΄ λοιπόν έκανε με τη νύμφη Ζευξίππη δύο κόρες, την Πρόκνη και την Φιλομήλα και δύο γιους, τον Ερεχθέα και το Βούτη. Γιος του Ερεχθέα ήταν ο Κέκροπας ο νεότερος, του οποίου ο γιος, ο Πανδίονας ο Β΄ ήταν ο πατέρας του Αιγέα και παππούς του  ήρωα Θησέα.